คู่ฮา
โดย...ทีมข่าวการเงินโพสต์ทูเดย์
1 เม.ย. 2559

โดย...ทีมข่าวการเงินโพสต์ทูเดย์
มีแต่คนอมยิ้มเมื่อเห็น หม่อมเต่า-ม.ร.ว.จัตุมงคล โสณกุล อดีตปลัดคลัง แต่งลุควินเทจใส่กางเกงทรงเดฟ ขึ้นเวทีพร้อมลูกน้องเก่า กฤษฎา จีนะวิจารณะ ผู้อำนวยการสำนักงานเศรษฐกิจการคลัง ที่แต่งสะดุดตาพอกัน ด้วยกางเกงสีเหลืองพาสเทล ทำหน้าที่พิธีกรเปิดตัวหนังสือ “สดุดี คนอื่น” ที่หม่อมเขียน
หม่อมเต่า เลยแซว กฤษฎา ว่า ผมเป็นปลัดคลังมาแล้ว จะแต่งตัวอะไรก็ได้ แต่คุณยังไม่ได้เป็น จะแต่งอะไรก็ต้องดูหน่อย
กฤษฎา รีบตอบนายเก่าว่า ไม่ได้อยากเป็นปลัดครับท่าน เพราะปลัดคลังยุคนี้ทำงานหนักตั้งแต่เช้ายันมืด 
เรียกเสียงฮาจากแฟนคลับ โดยเฉพาะข้าราชการที่อยู่ทันยุคหม่อมเต่า และจำถึงฝีปากอันจัดจ้านได้
ใครอยากรู้ว่าฝีมือเขียนหนังสือจะจัดจ้านเท่าปากมั้ย
รีบไปหาซื้อในงานสัปดาห์หนังสือได้จร้าา